OPPDRAG SYMBOLJAKT

Tidsramme: 20 minutt

# Open samtale

Kva er eit symbol? Kva for symbol kjenner born? Spør tårnagentane om dei kjem på nokre symbol utanfor kyrkja, i kvardagen og på skolen. Vis eventuelt nokre kjende symbol på bilete, som hjarte, skilt osv. Spør om dei ser nokon symbol i kyrkja – og om dei veit kva symbola tyder.

(Fleire tips og inspirasjon om symbol finn du i «Tips til planlegging av gudstenesta» og i «Oppd(r)ag Kyrkjerommet». Under «Planlegging» finn du litteratur til temaet.)

# Agenttips

Presenter tre viktige agenttips som er viktige i gjennomføringa av oppdraget:

* Leit, så skal de finne.
* Ha auge og øyre opne.
* Samarbeid.

# Oppdraget

Oppdraget i symboljakta er å finne flest moglege symbol i og rundt kyrkja, ved hjelp av lommelyktene. Ein frå kvar gruppe, som har fått spesiell opplæring, kan få i oppdrag å ta bilete av symbola, med mobil eller kamera. Agentane kan også bruke notatbøker til å teikne dei symbola dei finn.

Når agentane samlar seg att, kan til dømes kvar gruppe fortelje om eit symbol som dei fann under si symboljakt. Kanskje har dei òg eit forslag til korleis ein kan forstå dette symbolet?

Leiarane som følgjer med gruppene, skal i størst mogleg grad la tårnagentane styre, men sjølvsagt svare på spørsmål. Dersom leiaren ikkje veit kva eit symbol står for, eller om noko er eit symbol, går det heilt fint – det skaper ein fin undredialog i gruppa.

Etterpå tek ein av leiarane ansvar for å samle utvalde bilete på ein PowerPoint som kan visast under gudstenesta og/eller kyrkjekaffien søndag.

# Moglege element i kyrkja

* Preikestolen
* Dåpsfatet/døypefonten
* Lysestakar
* Lysgloben
* Kyrkjetårnet
* Greske bokstavar eller andre teikn
* Kross
* Altertavla
* Kleda til presten og fargane og bokstavane eller teikna på kleda
* Dukane
* Nattverdkalken
* Blomane
* Alterringen
* Interiøret, kunsten og utsmykkinga i kyrkja elles

Les kapittelet «Kyrkjerommet» i *Liturgisk verksted med barn*. Heftet ligg gratis i Ressursbanken.

# Symbolforklaring

**Les *Kristne symboler – en elementær innføring* av Ragnar Skottene for ei grundig innføring.**

Det går òg an å søkje på snl.no for å finne kva eit symbol tyder. Eller bruk dansk symbolleksikon: <http://denstoredanske.dk/Symbolleksikon>.

Her er ei rask innføring i nokre kristne symbol:

* **Fisken**: Det første kristne symbolet. Det var eit hemmeleg teikn for dei første kristne for å spørje om den andre var kristen. Fisken blei til på grunn av bokstavkombinasjonen som forma ordet ICHTYS (Jesus Kristus Guds Son Frelsar), som tyder fisk på gresk.
* **Krossen**: Å bli hengd opp på ein kross var ein av dei verste måtane å avrette fangar og forbrytarar på, og innebar ein lang og pinefull død. Krossen symboliserer vår tru på at Jesus døydde for vår skuld.
  + **Den lidande Jesus**: Ein kross med Jesus hengande på symboliserer den lidande Jesus som døydde for våre synder.
  + **Den oppstadne Jesus**: Ein tom kross symboliserer den oppstadne Jesus som har vunne over døden.
* **Kristusmonogram**. Kristusmonogrammet er ein X og ein P sette saman. På gresk er dette teikna for K (chi) og R (rho), som er dei første bokstavane i namnet Kristus.
* **Alfa og omega**: Første og siste bokstaven i det greske alfabetet. Viser til at Kristus er byrjinga og slutten.
* **Due**: Symbol på Den heilage ande. Då Jesus blei døypt av døyparen Johannes, viste Den heilage ande seg som ei due. Krossen og dua er dei fremste økumeniske symbola, og blir brukte i alle kristne kyrkjer.
* **Eld**: Gud viste seg gjennom eld for Moses i den brennande busken, og som ei eldsøyle for israelsfolket i ørkenen. På pinsedagen kom Den heilage ande som eldtunger på hovuda til disiplane.
* **Lysglobe**: Jesus er verdas lys.
* **To lys på alteret**: Jesus er sann gud og sant menneske; Jesus er verdas lys for både jødar og ikkje-jødar.
* **Påskelys**: Blir tent i påsketida, og i mange kyrkjer tenner ein dåpslys ut frå kristuslyset.
* **Trekant med auge**: Auget er eit av dei eldste symbola på Gud: Gud er alltid hos oss og ser oss alltid. Dei tre sidene i trekanten symboliserer treeininga: Gud, Jesus og Den heilage ande.
* **Hand**: Eit av dei eldste og mest vanlege symbola på Gud (tenk berre på skapingsbiletet i Det sixtinske kapellet i Vatikanet). Guds hand blir rekt til oss for at han skal vere nær oss og hjelpe oss.
* **Lutherrose:** Opphavleg det personlege seglet til Martin Luther, men allment brukt som symbol for den lutherske kyrkja. Krossen i hjartet symboliserer trua på Jesus. Det raude hjartet viser til liv og kjærleik. Den kvite rosa representerer glede og fred. Blåfargen reflekterer herlegdommane i himmelen, og gullringen symboliserer æva og uendeleg rikdom.
* **Hyrding/sauer:** Viser til likninga om den bortkomne sauen, og til Jesu ord om at han er den gode hyrdingen som passar på.
* **Lam:** Jesus Kristus er «Guds lam som ber verdsens synd», som blir ofra for å frelse verda. Refererer til lammet som blei slakta i Egypt, då Gud i den tiande landebplaga (døden) gjekk forbi dei som hadde slakta eit lam.
* **Tre:** Det guddommelege talet (treeininga)
* **Fire:** Den skapte verda (fire verdshjørne)
* **Fem:** Adventsstjerner har ofte fem kantar: ein for kvart verdshjørne, medan den femte peiker «rett ned» på stallen i Betlehem: Jesus blei fødd i Betlehem.
* **Sju:** Sjuarma lysestake. I kunsten: det symbolske talet for Guds openberring (3 + 4) og symbolet for det fullkomne. I Bibelen: Gud skapte verda på sju dagar, sju lysestakar, sju kyrkjelydar osv.
* **Dei fire evangelistane:** engel, løve, okse og ørn. Henta frå Esek 1,4-10 og Op 4,2-8.
* **Tornekrone:** Jesu liding
* **Hjarte:** Kjærleik – Jesu hjarte er eit symbol på hans kjærleik og levande nærvær.
* **Kyrkjeskipet:** Refererer til Noahs ark og understrekar at kyrkja er ein stad der frelsa når menneske.
* **Maria:** Eit viktig bilete for kyrkja – kyrkja blir sedd på som mor til dei truande.
* **Liturgiske fargar:**
  + Raud: Pinsa (eld) og martyrdagar (blod)
  + Kvit: Glede, fest og reinleik; jul og påske
  + Fiolett: Førebuing, oppgjer, sorg; advent, faste og gravferd
  + Grøn: Vekst og liv; vanlege kyrkjeårsdagar
* **Trikvetra**: Tre ovalar bundne saman. Førkristent symbol med tre ichtys-symbol bundne saman. Symboliserer treeininga.
* **Peter**: Framstilt med nøklar eller ein opp-ned kross.
* **Apostelen Johannes**: Framstilt med eit giftbeger med ein orm i (legende).
* **Paulus**: Framstilt med eit sverd eller ei bok.